A Kúria megváltoztatta a Nemzeti Választási Bizottság 77/2016. számú határozatát, és megállapította, hogy a népszavazást szervező kormány nevében a külhoni magyaroknak küldött kampánylevelek sértik a választás esélyegyenlőségre, valamint a jóhiszemű és rendeltetésszerű joggyakorlásra vonatkozó alapelveit - közölte a Kúria, és eltiltotta a kormányt a további ilyen jogszabálysértéstől.

Az indoklásban az szerepel, hogy a választói név- és lakcímadatok igénylésére és felhasználására a kampányidőszakban a választási eljárásról szóló 2013. évi XXXVI. törvény és a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény szabályait kell alkalmazni. Így a kormány is csak ezen jogszabályok keretei között, csak a Nemzeti Választási Irodától, és nem a Közigazgatási és Elektronikus Közszolgáltatások Központi Hivatalától (KEK KH) igényelheti és használhatja fel a választók név- és lakcímadatait.

A kormány a Kúria döntése után közleményt adott ki, miszerint a tájékoztató levél célja az volt, hogy felhívják a külhoni magyarok figyelmét az október 2-i kényszerbetelepítés elleni népszavazásra és a brüsszeli kvótacsomag veszélyeire. "A külhoni magyarok tájékoztatásának egyik leghatékonyabb módja a levélküldés, ami a parlamenti pártok számára is adott lehetőség volt, de nem éltek vele, így az esélyegyenlőség nem sérült. Álláspontunk szerint, a külhoni magyaroknak küldött tájékoztató levél küldésekor a kormány a rá vonatkozó törvényeket betartotta ugyanakkor a Kúria döntését tiszteletben tartjuk" - írták.

Szeptember 9-én arról számoltunk be, hogy népszavazásra buzdító levelet vitt a postás a külföldön élő magyaroknak. Olvasóink Európa legkülönbözőbb részeiből jelezték, hogy kézhez kapták a kormány apokaliptikus vízióktól terhes levelét.

A következő cikkünkben már arról írtunk, hogy Orbán Viktor az adatvédelem elveinek megsértésével küldte menekültellenes leveleit a külföldi magyaroknak. Több olvasónk is jelezte: lakcímüket nem jegyeztették be, így meglepődtek, hogy Orbán Viktor mégis megtalálta őket. Majd azt is megírtuk, hogy a miniszterelnöki kabinetiroda két okból is megszegte a vonatkozó törvényeket:

Olyan külföldön élő, Magyarországról kijelentkezett magyar állampolgárok is megkapták Orbán levelét, akik nem adták meg címüket a magyar hivataloknak, vagy külön nyilatkozatban tiltották le azok használatát. Azaz a magyar kormány a jelek szerint illegálisan használja fel a személyes adatokat. Nem a választási törvényben említett, hanem szélesebb, csak a kormány által elérhető adatbázisból dolgozott. Minden más párt hátrányba került az adatbázisokat birtokló és használó kormánnyal szemben.

Félmillió külföldi címre postázták el, hogy Orbán Viktor szerint mire kellene szavazniuk, derült ki egy, az Index birtokába jutott közérdekű adatigénylésre adott válaszból.